Bristoli ülikooli uurijate kinnitusel võib kõrgvererõhutõve põhjus olla peidus ajus, mitte aga südames, neerudes või veresoontes, nagu seni üldiselt arvatakse.  Uurijatel õnnestus katsete käigus isoleerida valk JAM-1, mis näib vangistavat vere valgeliblesid ehk leukotsüüte, tõkestades sel viisil vaba verevoolu soontes ja põhjustades põletikulisi nähte ning ajuverevarustuse halvenemist.  Ajakirjas Hypertension oma töörühma avastust tutvustanud professor Julian Paton avaldas arvamust, et need protsessid võivad põhjustada vererõhu tõusu.  Briti teadurite rottidel läbi viidud eksperimendid näitavad, et ajuveresoonte seintes asuv JAM-1 on otseselt seotud vererõhutasemega, ent selle seose täpne  mehhanism ei ole veel selgunud.  Patoni sõnul tuleb nüüd kindlaks teha antud muutustest ajuveresoontes tekkivate põletikuliste protsesside täpne olemus, teadmaks, milliseid ravimeid antud juhul peaks kasutama.  Ta lisas, et JAM-1 uurimine võib anda uusi vihjeid selle kohta, mil moel kõrgvereõhutõbe senisest efektiivsemalt ravida.  Ennekõike annab leid lootust neile patsientidele, kel tavalised vererõhuravimid head tulemust ei anna.  Üldiselt teavad uurijad juba mõnda aega, et ajus toimuvad  protsessid mõjutavad otseselt inimese vererõhutaset, kuigi selle seose põhjused hakkavad selguma alles nüüd.   Oxfordi John Radcliffe'i haigla neuroloog Alex Green ja ta kolleegid avastasid näiteks mõne aja eest läbi viidud eksperimentide käigus, et  patsientide vererõhutaset on võimalik üsna efektiivselt mõjutada, kui stimuleerida elektroodide abiga nende teatud ajupiirkondi.  Maailmas põeb kõrgvererõhutõbe ehk hüpertooniatõbe hinnanguliselt ca 600 miljonit inimest ning ekspertide väidetel püsib enam kui pooltel sellistel inimestel vererõhk liiga kõrgena vaatamata sellele, et nad tarvitavad korralikult arsti poolt välja kirjutatud ravimeid.    Vaata ka: